
                 PARLAMENTUL  ROMÂNIEI

                     CAMERA DEPUTAŢILOR
	COMISIA JURIDICĂ, DE  DISCIPLINĂ  ŞI IMUNITĂŢI
	Bucureşti, 18 iunie  2008

Nr. PL-x  165/2008


RAPORT 
asupra proiectului de Lege pentru modificarea şi completarea art.42 din Legea nr.10/2001 privind regimul juridic al unor imobile preluate în mod abuziv în perioada 6 martie 1945-22 decembrie 1989, republicată 

                   În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere în fond, cu proiectul de Lege pentru modificarea şi completarea art.42 din Legea nr.10/2001 privind regimul juridic al unor imobile preluate în mod abuziv în perioada 6 martie 1945-22 decembrie 1989, republicată, trimis cu adresa nr. PL-x 165 din 8 aprilie 2008 şi înregistrat cu nr.31/292 din 9 aprilie 2008. 
                 Potrivit prevederilor  art. 75 din Constituţia României, republicată şi ale art. 92 alin. (9) pct.2 din Regulamentul Camerei Deputaţilor, republicat, Camera Deputaţilor este  Cameră decizională.
 Senatul, în calitate de primă Cameră sesizată, a adoptat acest proiect de lege, în şedinţa din 19 martie 2008.
                Consiliul Legislativ, prin avizul nr.1320 din 01.10.2007, a avizat favorabil  propunerea legislativă iniţială, cu observaţii şi propuneri.
                   Comisia pentru administraţie publică, amenajarea teritoriului şi echilibru ecologic a avizat favorabil acest proiect de lege, conform avizului transmis cu adresa nr.26/2292 din 13.05.2008. 

 Guvernul, conform punctului de vedere transmis cu adresa nr.2888/02.11.2007,  nu susţine adoptarea acestei iniţiative.
                Proiectul de lege adoptat de Senat, are ca obiect de reglementare  modificarea art.42 din Legea nr.10/2001 privind regimul juridic al unor imobile preluate în mod abuziv în perioada 6 martie 1945-22 decembrie 1989, republicată, cu modificările şi completările ulterioare, în vederea introducerii unor clarificări legate de regimul de înstrăinare a imobilelor care nu au fost revendicate de către foştii proprietari, prin corelare cu prevederile Legii nr.112/1995 pentru reglementarea situaţiei juridice a unor imobile cu destinaţia de locuinţe, trecute în proprietatea statului. Totodată se propune ca din banii obţinuţi din vânzarea apartamentelor către chiriaşi să se constituie un fond extrabugetar destinat construirii de locuinţe care să fie pus la dispoziţia chiriaşilor din imobilele restituite în natură foştilor proprietari.

                În conformitate cu prevederile art. 61 din Regulamentul Camerei Deputaţilor, republicat, Comisia juridică, de disciplină şi imunităţi a examinat proiectul de lege susmenţionat şi documentele care îl însoţesc, în şedinţa din 18 iunie 2008.   
                La dezbateri a participat, în calitate de invitat,  din partea Ministerului Justiţiei, doamna Zsuzsanna Peter, secretar de stat. 
      La lucrări au fost prezenţi 16 deputaţi din totalul de 28 membrii ai Comisiei juridice, de disciplină şi imunităţi.
                În urma dezbaterilor, membrii celor două Comisii au hotărât, cu majoritate de voturi (1 vot împotrivă), să propună plenului Camerei Deputaţilor adoptarea proiectului de Lege pentru modificarea şi completarea art.42 din Legea nr.10/2001 privind regimul juridic al unor imobile preluate în mod abuziv în perioada 6 martie 1945-22 decembrie 1989, republicată, în forma adoptată de Senat.
În raport cu obiectul şi conţinutul reglementării, proiectul de lege face parte din categoria legilor organice.
                          PREŞEDINTE ,                                SECRETAR,                                                                                                                                                                                                                 
                          Sergiu ANDON                                 George BĂEŞU
Red. consilier,  Cecilia Păduroiu

